[pic] | IL-KUMMISSJONI EWROPEA |

Brussel 1.12.2010

KUMM(2010) 695 finali

GREEN PAPER

Dwar il-futur tal-VAT Lejn sistema tal-VAT aktar sempliċi, aktar soda u aktar effiċjenti

{SEG(2010) 1455 finali}

WERREJ

1. Introduzzjoni 3

2. Għaliex qed inniedu dibattitu dwar is-sistema tal-VAT issa? 4

2.1. Il-kumplessità tas-sistema kurrenti 4

2.2. Noħolqu suq uniku li jaħdem aħjar 5

2.3. L-immassimizzar tal-ġbir tad-dħul u ħidma dwar is-suxxettibilità tas-sistema għall-frodi 5

2.4. Bidliet fit-teknoloġija u fl-ambjent ekonomiku 6

3. Mistoqsijiet li għandhom jiġu indirizzati 6

4. It-trattament tal-VAT għat-tranżazzjonijiet transkonfinali fis-suq uniku 6

4.1. L-implimentazzjoni tal-arranġamenti definittivi bbażati fuq l-intaxxar fl-oriġini 6

4.2. It-triq alternattiva: tassazzjoni fl-Istat Membru tad-destinazzjoni 6

4.3. Varjanti oħra 6

5. Kwistjonijiet ewlenin li jridu jiġu solvuti 6

5.1. Kif għandna niżguraw in-newtralità tas-sistema tal-VAT 6

5.2. Liema grad ta' armonizzazzjoni jeħtieġ is-suq uniku? 6

5.3. It-tnaqqis tal-burokrazija 6

5.4. Sistema tal-VAT aktar soda 6

5.5. Amministrar effiċjenti u modern tas-sistema tal-VAT 6

5.6. Kwistjonijiet oħra 6

6. Agħti l-opinjoni tiegħek 6

GREEN PAPER

Dwar il-futur tal-VAT Lejn sistema tal-VAT aktar sempliċi, aktar soda u aktar effiċjenti

1. INTRODUZZJONI

It-taxxa fuq il-valur miżjud (VAT) ġiet introdotta għall-ewwel darba fl-Ewropa fl-1954, fi Franza. Fl-1967, l-Istati Membri tal-Komunità Ekonomika Ewropea, kif kienet dak iż-żmien, qablu li jissostitwixxu s-sistemi nazzjonali ta' taxxi fuq il-fatturat tagħhom b'sistema komuni ta' VAT. Sa minn dakinhar, il-VAT ġiet introdotta f'madwar 140[1] pajjiż madwar id-dinja.

Sal-2008, id-dħul mill-VAT kien jirrappreżenta madwar 21,4% tad-dħul nazzjonali tat-taxxa tal-Istati Membri tal-UE (inklużi l-kontribuzzjonijiet tas-sigurtà soċjali), żieda ta' 12% fuq l-1995[2]. Hija għalhekk sors importanti ta' dħul għall-baġits nazzjonali u f'bosta Stati Membri hija s-sors ewlieni. Fl-2008, id-dħul mill-VAT kien jirrappreżenta bħala medja 7,8% tal-PDG tal-Istati Membri, ċifra li żdiedet bi kważi 13% fuq l-1995.

Il-kriżi finanzjarja u ekonomika rriżultat fi sfidi kbar għall-finanzi pubbliċi f'bosta Stati Membri. Minħabba t-tnaqqis qawwi partikolari fit-taxxi diretti u relatati mal-proprjetà sa mir-reċessjoni ta' ftit ilu, huwa probabbli li s-sehem tad-dħul mill-VAT bħala parti mid-dħul totali kompla jiżdied f'bosta Stati Membri.

Diversi Stati Membri reċentement żiedu r-rati tal-VAT tagħhom jew qed jikkunsidraw li jagħmlu dan, jew bħala reazzjoni għall-ħtiġijiet ta' konsolidazzjoni li rriżultat mill-kriżi jew fil-kuntest ta' moviment aktar fit-tul lejn taxxi indiretti pjuttost milli taxxi diretti. Dan il-moviment jista' jiġi razzjonalizzat bl-effiċjenza relattiva tat-taxxi fuq il-konsum, billi l-konsum huwa bażi aktar wiesgħa u aktar stabbli mill-profitti u d-dħul. Il-bażi aktar wiesgħa tippermetti rati aktar baxxi, li jnaqqas l-effett ta' distorsjoni tat-taxxi, b'effetti favorevoli għat-tkabbir u l-impjiegi.

Minbarra dan, minħabba l-impatt ta' soċjetajiet li qed jixjieħu fuq is-swieq tax-xogħol, ix-xejriet ta' kemm in-nies iġemmgħu u jikkunsmaw u l-infiq pubbliku fis-snin li ġejjin, is-sistemi tat-taxxa se jkollhom jiġu adattati. Il-finanzjament tal-istat soċjali jista' jkun li se jkollu jistrieħ inqas fuq it-taxxi fuq ix-xogħol u d-dħul tat-taxxa mid-dħul kapitali (tfaddil), u dan huwa argument favur moviment lejn tassazzjoni indiretta.

Wara madwar 40 sena, wasal iż-żmien li nagħtu ħarsa kritika lejn is-sistema tal-VAT bil-għan li nsaħħu l-koerenza tagħha mas-suq uniku, il-kapaċità tagħha bħala sors ta' dħul billi ntejbu l-effiċjenza u r-robustezza tagħha, u l-kontribuzzjoni tagħha għal politiki oħra filwaqt li nnaqqsu l-ispiża tal-konformità u tal-ġbir. B'dan il-mod, ir-riforma tas-sistema tal-VAT jista' jkollha rwol kruċjali fl-appoġġ tat-twettiq tal-istrateġija tal-Ewropa 2020[3] u ritorn għat-tkabbir permezz tal-potenzjal tagħha li terġa' tinvigora s-suq uniku u tirfed il-konsolidazzjoni intelleġenti tal-baġits fl-Istati Membri. Kull titjib bħal dan jitlob sistema tal-VAT komprensiva li tista' tadatta ruħha għat-tibdil fl-ambjent ekonomiku u teknoloġiku u li hija solida biżżejjed sabiex tirreżisti l-attakki tal-frodi tat-tip esperjenzat fis-snin riċenti.

Sistema tal-VAT aktar sempliċi tnaqqas ukoll l-ispejjeż operazzjonali għall-kontribwenti tat-taxxa u l-amministrazzjonijiet tat-taxxa, u b'hekk iżżid il-benefiċċju nett għat-Teżor.

Minbarra dan, ir-rwol ewlieni tal-impriżi fil-ġbir tal-VAT għandu jiġi rikonoxxut kif xieraq, ladarba l-VAT hija taxxa fuq il-konsum u mhux taxxa fuq l-impriżi. L-ispejjeż tal-konformità mal-VAT huma piż amministrattiv kbir għall-impriżi tal-UE u t-tnaqqis ta' dan il-piż jikkontribwixxi b'mod sinifikanti biex tiżdied il-kompetittività tal-kumpaniji Ewropej.

Dawn huma l-isfidi ewlenin li l-UE qed tiffaċċja fil-qasam tal-VAT. Minbarra dan, dawn l-isfidi iridu jiġu ffaċċjati fil-kuntest uniku ta' suq uniku li jiggarantixxi l-moviment liberu tal-oġġetti u s-servizzi bejn l-Istati Membri, kif stabbilit fl-1993 bl-abolizzjoni fi ħdan l-UE tal-kontroli fiskali fuq il-fruntieri.

L-għan ta' din il-Green Paper huwa li tniedi proċess wiesa' ta' konsultazzjoni mal-partijiet interessati dwar il-funzjonament tas-sistema kurrenti tal-VAT u kif din għandha tiġi rriformulata fil-futur.

2. GħALIEX QED INNIEDU DIBATTITU DWAR IS-SISTEMA TAL-VAT ISSA?

L-approċċ segwit fl-aħħar għaxar snin kien li nissimplifikaw u nimmodernizzaw is-sistema kurrenti tal-VAT b'mod inkrimentali. Dan ipproduċa riżultati pożittivi, għalkemm issa laħaq il-limiti tiegħu.

Hemm ukoll numru ta' fatturi li jindikaw li ż-żmien issa huwa tajjeb għal riflessjoni aktar wiesgħa.

2.1. Il-kumplessità tas-sistema kurrenti

Il-kumplessità fir-regoli tal-VAT tirriżulta f'piżijiet amministrattivi għan-negozji. Il-ġestjoni tal-VAT tirrappreżenta kważi 60% tal-piż totali mkejjel għal 13-il qasam ta' prijorità identifikati taħt l-Aġenda għal Regolamentazzjoni Aħjar [4]. Skont in-negozji, dan qed jagħmel lill-UE post anqas attraenti biex tinvesti fih[5].

Oqsma partikolari ta' tħassib jinkludu elementi ċentrali tas-sistema bħall-obbligazzjonijiet, it-tnaqqis u r-rati. Dawn jistgħu jkunu partikolarment severi għall-SMEs li mhux dejjem għandhom ir-riżorsi għall-ħiliet esperti meħtieġa biex wieħed iħaddem ir-regoli tal-VAT dejjem aktar kumplessi.

2.2. Noħolqu suq uniku li jaħdem aħjar

Il-fatt li t-tranżazzjonijiet domestiċi u intra-UE[6] qed ikomplu jiġu trattati b'mod differenti għall-finijiet tal-VAT jista' jkun ostaklu għall-funzjonament aħjar tas-suq uniku. Dan huwa aggravat mill-eżistenza ta' diversi alternattivi u derogi għall-Istati Membri taħt il-liġi tal-VAT tal-UE li jwassal għal regoli diverġenti madwar l-UE.

L-importanza vitali ta' suq uniku aktar b'saħħtu, aktar profond, u mifrux hija enfasizzata fil-Komunikazzjoni tal-Kummissjoni Ewropa 2020 : strateġija għal tkabbir intelliġenti, sostenibbli u inklużiv . Ir-riforma tar-regoli tal-VAT 'b'mod kompatibbli mas-suq uniku' kienet waħda mir-rakkomandazzjonijiet magħmula f'rapport ippreżentat fuq talba tal-President tal-Kummissjoni José Manuel Barroso mill-Professur Mario Monti f'Mejju 2010, li ppreżenta strateġija komprensiva għat-tnedija mill-ġdid tas-suq uniku[7].

L- Att tas-Suq Uniku jippreżenta bosta inizjattivi li jinkludu l-ħolqien ta' ambjent legali u fiskali favorevoli għall-impriżi sabiex jitnaqqsu l-piżijiet amministrattivi u tiġi promossa l-attività transkonfinali. Il-VAT hija element ta' importanza ewlenija f'dan ir-rigward[8].

2.3. L-immassimizzar tal-ġbir tad-dħul u ħidma dwar is-suxxettibilità tas-sistema għall-frodi

Sistema tal-VAT b'bażi wiesgħa, idealment b'rata unika, tkun toqrob ħafna lejn l-ideal ta' taxxa pura tal-konsum li timminimizza l-ispejjeż tal-konformità. Madankollu, fl-UE, ir-rata standard tkopri biss madwar żewġ terzi tal-konsum totali, bit-terz li jibqa' jkun suġġett għal eżenzjonijiet jew rati mnaqqsa differenti[9]. Mill-Istati Membri tal-UE li huma wkoll membri tal-OECD, id-dħul attwali tal-VAT jirrappreżenta biss 55 % fuq medja ta' dħul li, fit-teorija, jinġabar kieku l-konsum finali kollu kien intaxxat bir-rata standard. Pajjiżi oħra tal-OECD bħall-Ġappun, il-Korea ta' Isfel jew l-Iżvizzera għandhom sistema tal-VAT aktar effiċjenti bi proporzjonijiet ta' madwar 73 %[10].

Fl-2008, id-dħul totali mill-VAT miġbura mill-Istati Membri kien ta' madwar EUR 862 biljun. Studju[11] kkalkula li d-distakk tal-VAT tal-UE (id-differenza bejn id-dħul attwali tal-VAT u dak li l-Istati Membri teoretikament suppost li qed jirċievu fuq il-bażi tal-ekonomiji tagħhom) kien ta' 12 % tad-dħul teoretiku tal-VAT fl-2006, b'diversi Stati Membri jkunu ogħla minn 20 %. Minbarra l-evitar tat-taxxa u t-telf minħabba l-insolvenzi, id-distakk tal-VAT huwa attribwibbli wkoll għall-frodi li jirriżultaw parzjalment mid-dgħufijiet endemiċi tad-dispożizzjonijiet kurrenti, li, b'mod partikolari, jippermettu x-xiri transkonfinali jkun ħieles mill-VAT ta' oġġetti u servizzi.

2.4. Bidliet fit-teknoloġija u fl-ambjent ekonomiku

Is-sistema tal-VAT tal-UE evolviet bil-mod meta mqabbla mal-ambjent teknoloġiku u ekonomiku, li ra bidliet mgħaġġla fil-mudelli tan-negozju, żieda fl-użu ta' teknoloġiji ġodda, żieda fl-importanza tas-servizzi - li issa jirrappreżentaw madwar 70% tal-attività ekonomika - u globalizzazzjoni tal-ekonomija b'mod ġenerali.

Madankollu, dawn il-bidliet teknoloġiċi jistgħu wkoll joffru l-possibilità ta' modi ġodda u alternattivi ta' ġbir tal-VAT sabiex jitnaqqas il-piż fuq in-negozji u t-telf tal-VAT. Il-mudell preżenti tal-ġbir baqa' sostanzjalment mhux mibdul sa mill-introduzzjoni tal-VAT.

3. MISTOQSIJIET LI GħANDHOM JIġU INDIRIZZATI

Id-diskussjonijiet dwar il-futur tal-VAT inqasmu taħt żewġ titli ewlenin.

L-ewwel wieħed minn dawn jirrigwarda l-prinċipji tat-tassazzjoni ta' tranżazzjonijiet intra-UE li fuqhom is-sistema tal-VAT tal-UE, adattata għal kollox għas-suq uniku, għandha tkun ibbażata. It-tieni jkopri kwistjonijiet li jeħtieġu attenzjoni irrispettivament minn kwalunkwe għażla li għandha ssir dwar it-trattament ta' tranżazzjonijiet intra-UE.

Diskussjoni aktar kompluta u teknikament iddettaljata dwar numru ta' kwistjonijiet li jissemmew f'dan id-dokument preżenti jistgħu jinstabu f'Dokument ta' Ħidma tal-Persunal tal-Kummissjoni li hu disponibbli hawn: http://ec.europa.eu/taxation_customs/index_en.htm.

4. IT-TRATTAMENT TAL-VAT GħAT-TRANżAZZJONIJIET TRANSKONFINALI FIS-SUQ UNIKU

4.1. L-implimentazzjoni tal-arranġamenti definittivi bbażati fuq l-intaxxar fl-oriġini

Mill-ewwel leġiżlazzjoni dwar il-VAT miftiehma fil-livell tal-UE, ittieħed impenn għal-introduzzjoni ta' sistema tal-VAT imfassla għas-suq uniku u li titħaddem madwar l-Istati Membri bl-istess mod bħallikieku f'pajjiż wieħed.

Id-Direttiva tal-VAT[12] għadha tistipula li l-arranġamenti kurrenti dwar it-tassazzjoni tal-kummerċ bejn l-Istati Membri huma biss ta' tranżizzjoni u li għandhom jiġu sostitwiti minn arranġamenti definittivi bbażati fil-prinċipju fuq it-tassazzjoni tal-oġġetti u s-servizzi fl-Istat Membru tal-oriġini.

Madankollu, tentattiv li sar fl-1987 sabiex jiġi rrispettat dan l-impenn ibbażat fuq il-fluss fiżiku tal-oġġetti ma rnexxiex. Proposta alternattiva fl-1996 ibbażata fuq il-post ta' fejn hu stabbilit il-fornitur ma rnexxietx lanqas.

Ir-raġunijiet apparenti għaliex it-taxxa fil-punt tal-oriġini s'issa rriżultat bħala mhux aċċettabbli kienu dawn:

- Tkun meħtieġa armonizzazzjoni mill-qrib tar-rati tal-VAT sabiex id-differenzi fir-rati ma jinfluwenzawx id-deċiżjonijiet dwar fejn wieħed għandu jixtri, mhux biss għall-individwi privati iżda wkoll għall-impriżi billi l-ħlas tal-VAT - għalkemm huwa eventwalment deduċibbli – jaffettwa l-fluss tal-flus tagħom. Għandu jiġi nnutat, madankollu, li fis-snin riċenti kien hemm ċerta konverġenza fir-rati standard tal-VAT;

- Sistema ta' kklerjar tkun neċessarja biex jiġi żgurat li d-dħul tal-VAT imur għand l-Istat Membru fejn isir il-konsum. Teknoloġiji ġodda tal-informazzjoni – li ma kinux disponibbli fiż-żmien tad-diskussjonijiet ta' qabel – għandhom il-potenzjal li jegħlbu dan l-ostaklu;

- L-Istati Membri jkollhom jiddependu fuq xulxin sabiex jiġbru parti sostanzjali mid-dħul tal-VAT tagħhom.

F'Ġunju 2007, il-Kunsill, fil-kuntest tad-dibattitu dwar il-ġlieda kontra l-frodi tal-VAT, stieden lill-Kummissjoni sabiex tesplora mill-ġdid sistema tal-VAT ibbażata fuq it-tassazzjoni tal-oġġetti meta jkunu se jitilqu.

Sabiex tingħeleb il-kwistjoni tad-differenzi bejn ir-rati tal-VAT, il-Kummissjoni analizzat mudell li fih il-provvisti intra-UE għal persuni taxxabbli jiġu ntaxxati bil-15% bl-Istat Membru tad-destinazzjoni jew jiġbor il-VAT addizzjonali mill-konsumatur sabiex jilħaq ir-rata applikabbli jew jagħti lura l-VAT imħallsa żejda.

Il-Kunsill, madankollu, ma rrispondiex għat-talba tal-Kummissjoni għal turija pożittiva ta' interess meħtieġa qabel ma tinbeda analiżi aktar fil-fond ta' din is-sistema.

Sadittant, huwa ċar li Direttivi ġodda li jistabbilixxu l-post tat-tassazzjoni għal ċerti tranżazzjonijiet[13] tbiegħdu mill-prinċipju tat-tassazzjoni fl-Istat Membru tal-oriġini billi stipulaw il-post tat-tassazzjoni bħala dak fejn isir il-konsum jew fejn huwa stabbilit il-konsumatur.

4.2. It-triq alternattiva: tassazzjoni fl-Istat Membru tad-destinazzjoni

Il-karatteristika ewlenija tat-tassazzjoni fid-destinazzjoni hija li d-dħul tal-VAT imur direttament għand l-Istat Membru tal-konsum, skont ir-rati domestiċi u l-eżenzjonijiet tiegħu, u b'hekk jissolvew l-oġġezzjonijiet ewlenin kontra t-tassazzjoni fil-post tal-oriġini.

Kwistjoni importanti ħafna li trid tiġi riżolta f'sistema bħal din, madankollu, hi li jiġi żgurat li t-trattament tal-forniment intra-UE u dak domestiku jkun konsistenti. It-trattament ugwali jista' jinkiseb jew billi jiġu ntaxxati l-fornimenti intra-UE jew billi tiġi eliminata ż-żamma effettiva tal-VAT fuq tranżazzjonijiet domestiċi permezz ta' sistema ta' reverse charge ġeneralizzata (fejn il-persuna taxxabbli li lilha jsir il-forniment issir persuna responsabbli għall-ħlas tal-VAT). Madankollu, kwistjoni oħra hija jekk hux tassew meħtieġ li t-trattament ikun ugwali u, jekk dan mhux il-każ, sa liema punt huwa aċċettabbli li jkun hemm trattament differenti, mingħajr ma dan isir ostaklu għall-funzjonament tajjeb tas-suq uniku u mingħajr ma jippermetti li jkun hemm frodi marbut mat-tranżazzjonijiet transkonfinali.

4.2.1. Jinżammu l-prinċipji tas-sistema kurrenti

Is-sistema tal-VAT kurrenti tagħmel distinzjoni bejn fornimenti bejn persuni taxxabbli (bejn l-impriżi jew 'B2B') u fornimenti lill-konsumaturi finali (mill-impriżi għall-konsumaturi jew 'B2C').

Għat-tranżazzjonijiet B2B transkonfinali, il-prinċipju ġenerali, kemm għall-oġġetti kif ukoll għas-servizzi, huwa t-tassazzjoni bir-rata u l-kundizzjonijiet tal-Istat Membru tad-destinazzjoni (fejn jaslu l-oġġetti jew, għas-servizzi, fejn huwa stabbilit in-negozju tal-konsumatur) u l-konsumatur iħallas il-VAT lit-Teżor. Dan jirriżulta fi trattament differenti tal-forniment ta' oġġetti u servizzi skont jekk ikunx domestiku jew intra-UE. Din id-distinzjoni hija sors ta' kumplessità u ta' vulnerabilità għall-frodi.

Il-fornimenti B2C huma normalment intaxxati fl-Istat Membru fejn isir il-bejgħ tal-oġġetti jew fejn huwa stabbilit il-fornitur. Madankollu, minħabba r-riskju ta' tfixkil tal-kompetizzjoni, arranġamenti speċjali japplikaw għat-tassazzjoni tal-fornimenti fid-destinazzjoni, u dawn jimponu obbligi qawwija fuq il-fornituri (bejgħ minn distanza ta' oġġetti jew ċerti servizzi) jew ix-xerrejja (xiri magħmul minn persuni taxxabbli eżenti, partikolarment negozji żgħar, jew entitajiet legali mhux taxxabbli, u xiri ta' mezz ġdid tat-trasport, pereżempju).

Madankollu, is-sistema għandha l-merti tagħha. Għall-Istati Membri, hija tiggarantixxi grad ta' libertà ta' politika u sovranità fiskali fl-amministrazzjoni tal-VAT. Għall-klijenti, li huma negozji, tat-tranżazzjonijiet B2B transkonfinali, ma jidhirx li din toħloq problemi kbar ta' VAT u jista' jkun ukoll li għandha xi vantaġġi ladarba ma jkunx meħtieġ li l-VAT tiġi mħallsa minn qabel.

Il-piż jaqa' l-aktar fuq il-fornitur, li, fl-Istati Membru tiegħu jew tagħha, jrid jiġġustifika l-eżenzjoni (fil-forniment tal-oġġetti) jew in-nuqqas ta' tassazzjoni (għas-servizzi) u jiffaċċja ċerti obbligi addizzjonali ta' rrappurtar u, aktar ma jmur, formalitajiet aktar strinġenti maħsuba biex jiġġieldu kontra l-frodi: il-'burokrazija' involuta fit-tranżazzjonijiet transkonfinali qiegħda aktar ma jmur dejjem tiżdied. Minbarra dan, l-amministrazzjonijet tat-taxxa jistgħu jisfidaw l-eżenzjoni jew in-nuqqas ta' tassazzjoni jekk il-frodi tkun saret xi mkien ieħor fil-katina kummerċjali u negozji leġittimi jistgħu jsibuha diffiċli li jħarsu lilhom infushom kontra dan ir-riskju.

Iż-żamma tal-elementi fundamentali tas-sistema tal-VAT kurrenti tkun titlob analiżi fid-dettall u titjib tal-applikazzjoni tagħha f'termini ta' ċertezza legali u piżijiet amministrattivi fuq it-tranżazzjonijiet intra-UE.

4.2.2. L-użu ġenerali tal-mekkaniżmu 'reverse charge'

Il-konsistenza bejn it-tranżazzjonijiet domestiċi u dawk intra-UE tista' tinkiseb billi jiġi applikat mekkaniżmu ta' reverse charge fuq tranżazzjonijiet domestiċi tal-B2B. Dan isolvi l-problema tal-vulnerabilità endemika għall-frodi fis-sistema kurrenti tal-VAT. Min-naħa l-oħra, ikun jitlob kontrolli addizzjonali u obbligi ta' rrappurtar għal tranżazzjonijiet domestiċi sabiex ikun hemm anqas spazju biex il-frodi jmur fuq il-livell tal-bejgħ lill-konsumatur finali għaliex dan ifisser it-tneħħija tal-prinċipju tal-'ħlas frazzjonat', li huwa meqjus bħala benefiċċju ewlieni tal-VAT.

Il-Kummissjoni studjat is-sistema fl-2008[14]. Hija kkonkludiet li l-kunċett ta' reverse charge ma għandux jiġi eskluż iżda li qatt ma jkun jista' jiġi introdott fuq bażi opzjonali mingħajr ma dan jaffettwa l-funzjonament tas-suq uniku. Il-Kummissjoni kienet lesta li tikkunsidra proġett pilota sabiex tittestja l-introduzzjoni ta' sistema ta' reverse charge ġeneralizzata obbligatorja. Filwaqt li żżomm il-pożizzjoni tagħha, il-Kummissjoni hija konxja mill-implikazzjonijiet amministrattivi u ekonomiċi ta' dan il-proġett.

4.2.3. It-tassazzjoni tal-fornimenti intra-UE tal-oġġetti u s-servizzi

Il-konsistenza bejn it-tranżazzjonijiet domestiċi u intra-UE tista' wkoll tinkiseb billi jiġu ntaxxati tranżazzjonijet intra-UE bir-rata u taħt ir-regoli tal-Istat Membru tad-destinazzjoni.

Dan jerġa' jistabbilixxi l-prinċipju tal-ħlas frazzjonat għat-tranżazzjonijiet transkonfinali u jsolvi l-vulnerabilità endemika tas-sistema kurrenti għall-frodi. Min-naħa l-oħra, huwa jnaqqas b'mod sostanzjali n-numru ta' tranżazzjonijiet li għalihom il-persuni taxxabbli jsiru responsabbli li jħallsu l-VAT fi Stat Membru li mhumiex stabbiliti fih.

Meta jiġu ntaxxati l-fornimenti intra-UE, il-post tad-destinazzjoni jista' jiġi definit b'żewġ modi:

- bħala l-post fejn jaslu, għall-oġġetti, li jfisser li ċ-ċaqliq fiżiku tal-oġġetti jkompli jiġi segwit, u bħala l-post fejn il-konsumatur huwa stabbilit, għas-servizzi, li hija diġà r-regola prinċipali fil-preżent;

- bħala l-post fejn huwa stabbilit il-konsumatur, kemm għall-oġġetti u kif ukoll għas-servizzi.

Minħabba li l-VAT fuq il-fornimenti intra-UE tmur għand l-Istat Membru tad-destinazzjoni, mekkaniżmu effettiv ta' one-stop-shop fl-Istat Membru tal-oriġini jkun meħtieġ sabiex jittratta r-responsabbiltajiet tal-VAT fl-Istati Membri l-oħra għajr dawk li fihom huwa stabbilit il-fornitur.

Bidla bħal din ikollha konsegwenzi għall-impriżi u l-amministrazzjonijiet tat-taxxa. It-tassazzjoni tal-fornimenti intra-UE jkollha implikazzjonijiet tal-fluss tal-flus għaż-żewġ partijiet u l-obbligi tar-rappurtar ikollhom jiġu reveduti kompletament. Il-Kummissjoni għadha ma wettqitx analiżi dettaljata ta' dawn l-arranġamenti iżda għadha lesta li tkompli tesplora dawn l-għażliet.

4.3. Varjanti oħra

Il-Kummissjoni hija konxja li arranġamenti oħra minbarra dawk deskritti hawn fuq kienu s-suġġett ta' diskussjoni pubblika. Mhix l-intenzjoni li dawn jitwarrbu mid-diskussjoni iżda, minħabba li l-biċċa l-kbira minnhom jidhru biss bħala varjanti, ma hemmx il-ħtieġa li wieħed jidħol fihom fid-dettall f'dan l-istadju.

M1. Taħseb li l-arranġamenti kurrenti tal-VAT għall-kummerċ intra-UE huma adattati biżżejjed għas-suq uniku jew huma ostaklu li jwaqqafna milli nimmassimizzaw il-benefiċċji tiegħu?

M2. Jekk dan tal-aħħar huwa l-każ, liema tqis li huma l-arranġamenti l-aktar adattati għall-VAT għall-fornimenti intra-UE? B'mod partikolari, taħseb li t-tassazzjoni fl-Istat Membru tal-oriġini għadha objettiv relevanti u li jista' jinkiseb?

5. KWISTJONIJIET EWLENIN LI JRIDU JIġU SOLVUTI

Din is-sezzjoni tkopri l-kwistjonijiet ewlenin li jenħtieġ li jiġu indirizzati, minbarra t-trattament ta' tranżazzjonijiet intra-UE sabiex tiġi stabbilita sistema tal-VAT solida, aktar sempliċi u aktar effiċjenti għas-suq uniku. Dawn il-mistoqsijiet japplikaw għas-sistema kurrenti.

5.1. Kif għandna niżguraw in-newtralità tas-sistema tal-VAT

5.1.1. L-ambitu tal-VAT

Ir-regoli li japplikaw għall-korpi pubbliċi joħolqu differenzi fit-trattament tal-VAT ta' attivitajiet simili skont l-istatus tal-fornitur. L-evoluzzjoni fl-Istati Membri lejn il-privatizzazzjoni u d-deregolamentazzjoni tal-attivitajiet tradizzjonalment riżervati għas-settur pubbliku żiedet dawn id-differenzi. Nibtu forom ġodda ta' koperazzjoni bejn l-awtoritajiet pubbliċi u s-settur privat (sħubijiet pubbliċi-privati) sabiex jipprovdu l-infrastruttura u servizzi pubbliċi strateġiċi bħat-toroq, il-ferroviji, l-iskejjel, l-isptarijiet, il-ħabsijiet u t-trattament tal-ilma u l-iskart.

Fejn il-korpi pubbliċi huma eżenti mill-VAT jew ma jaqgħux fl-ambitu tagħha, huma għandhom inċentiva li jillimitaw l-outsourcing sabiex jevitaw li jħallsu l-VAT li huma ma jistgħux inaqqsuha. Il-VAT għalhekk issir fattur li jinfluwenza d-deċiżjonijiet tal-investiment u tal-infiq.

Il-Kummissjoni reċentement nediet studju tal-impatt ekonomiku u soċjali tal-VAT fuq il-korpi pubbliċi u dwar soluzzjonijiet possibbli. Triq possibbli 'l quddiem tkun li jiġu inklużi l-attivitajiet ekonomiċi kollha tal-korpi pubbliċi fl-ambitu tal-VAT u li tiġi mfassla lista ta' dawk l-attivitajiet li huma eżenti. Alternattiva tkun li jiġu ċċarati u mmodernizzati l-kundizzjonijiet li taħthom il-korpi pubbliċi ma jistgħux aktar jitqiesu bħala li huma barra mill-ambitu tal-VAT.

Fir-rigward tat-trattament tal-VAT tat-tranżazzjonijiet ta' kumpaniji holding li jirrigwardaw, b'mod partikolari, il-ġestjoni tal-ishma jew il-funzjonijiet ta' teżor, il-Qorti Ewropea tal-Ġustizzja pprovdiet xi gwida limitata iżda għadu diffiċli li din tiġi applikata fil-prattika. Il-kjarifikazzjoni tas-sitwazzjoni legali fid-Direttiva tal-VAT tista' tkun għażla.

M3. Taħseb li r-regoli kurrenti tal-VAT għall-awtoritajiet pubbliċi u għall-kumpaniji holding huma aċċettabbli, partikolarment f'termini ta' newtralità tat-taxxa, u jekk le, għaliex le?

M4. Liema problemi oħra ltqajt magħhom fir-rigward tal-ambitu tal-VAT?

M5. X'għandu jsir sabiex jingħelbu dawn il-problemi?

5.1.2. Eżenzjonijiet mill-VAT

L-eżenzjonijiet imorru kontra l-prinċipju tal-VAT bħala taxxa b'bażi wiesgħa. Huwa dubjuż kemm ħafna mill-eżenzjonijiet eżistenti għadhom relevanti. It-twessigħ tal-bażi tat-taxxa permezz tat-tnaqqis tan-numru ta' eżenzjonijiet jrendi t-taxxa aktar effiċjenti u aktar newtrali u joffri alternattivi validi għaż-żieda fir-rati tal-VAT.

Id-Direttiva tal-VAT tiddistingwi bejn l-eżenzjonijiet għal ċerti attivitajiet li jsiru fl-interess pubbliku (pereżempju dawk għal raġunijiet soċjali, edukattivi u kulturali) u eżenzjonijiet għal attivitajiet oħra, pereżempju minħabba tħassib tekniku dwar l-applikazzjoni tal-VAT għat-tranżazzjonijiet sottostanti (servizzi finanzjarji u attivitajiet ta' logħob tal-azzard) jew interferenza ma' taxxi oħra (tranżazzjonijiet relatati mal-proprjetà immobbli).

Hemm il-ħtieġa li jiġu reveduti dawn l-eżenzjonijiet, partikolarment fid-dawl tat-tibdiliet ekonomiċi u teknoloġiċi.

Dan l-approċċ huwa wkoll relevanti għal dawk l-eżenzjonijiet li l-Istati Membri jistgħu jkomplu japplikawhom minħabba li diġà kienu japplikawhom fl-1 ta' Jannar 1978 jew fiż-żmien tal-adeżjoni tagħhom. Eżempju ta' dan huwa l-fatt li s-servizzi tat-trasport tal-passiġġieri jistgħu jkomplu jiġu eżentati, skont il-mezz tat-trasport użat. Derogi oħra jippermettu lill-Istati Membri sabiex jimponu l-VAT fuq tranżazzjonijiet li altrimenti kienu jkunu eżenti. Dan idgħajjef l-għan ta' sistema komuni tal-VAT.

Fir-rigward tal-eżenzjonijiet fil-proposta dwar is-servizzi postali u l-proposti dwar is-servizzi finanzjarji u tal-assigurazzjoni[15], id-diskussjonijiet għadhom għaddejjin. Fl-aħħar nett, l-istudju dwar il-korpi pubbliċi (ara l-punt 5.1.1., paragrafu 3) se jindirizza wkoll l-eżenzjonijiet fl-interess pubbliku.

M6. Liema mill-eżenzjonijiet tal-VAT kurrenti m'għandhomx ikomplu jinżammu? Jekk jogħġbok spjega għaliex tikkunsidrahom bħala problematiċi. Hemm xi eżenzjonijiet li għandhom jinżammu u, jekk iva, għaliex?

M7. Taħseb li s-sistema kurrenti tat-tassazzjoni tat-trasport tal-passiġġieri toħloq problemi f'termini ta' newtralità tat-taxxa jew għal raġunijiet oħra? Il-VAT għandha tiġi applikata għat-trasport tal-passiġġieri irrispettivament mill-mezz ta' trasport użat?

M8. X'għandu jsir sabiex jingħelbu dawn il-problemi?

5.1.3. Tnaqqis

Id-dritt li titnaqqas il-VAT tal-input huwa fundamentali sabiex jiġi żgurat li t-taxxa tkun newtrali għan-negozji. Il-grad sa liema l-VAT hija deduċibbli huwa fattur ta' importanza ewlenija, iżda fatturi oħra jinkludu meta u kif il-VAT għandha titnaqqas.

Sabiex tkun newtrali, il-VAT fuq l-oġġetti u s-servizzi li huma użati għal attivitajiet ekonomiċi ntaxxati għandhom ikunu deduċibbli għal kollox. Jista' jkun diffiċli li jinkiseb dan, u b'hekk li jinħolqu kundizzjonijiet ugwali għall-impriżi madwar l-UE, f'każijiet fejn l-oġġetti u s-servizzi huma użati għal skopijiet multipli (attivitajiet intaxxati, attivitajiet eżenti jew skopijiet mhux kummerċjali) u bidliet f'dan l-użu jseħħu matul il-ħajja eknomika tal-oġġett jew servizz.

Restrizzjonijiet fuq id-dritt tat-tnaqqis huma meħtieġa fejn l-oġġetti jew servizzi huma użati wkoll għal skopijiet mhux kummerċjali (l-aktar għall-konsum privat). Restrizzjonijiet b'rata fissa jistgħu jsolvu l-problema fejn huwa diffiċli, jew saħansitra impossibbli, li jiġi stabbilit il-proporzjon ta' użu kummerċjali u privat, iżda huma għandhom ikunu konsistenti mar-realtà ekonomika minflok ma jkun biss mezz biex jiġi ġġenerat aktar dħul.

Id-dritt li jsir tnaqqis jirriżulta meta jsir il-forniment, kemm jekk il-konsumatur ikun ħallas għall-oġġetti jew is-servizzi u kif ukoll jekk ma jkunx. Din ir-regola toħloq vantaġġ f'termini ta' fluss tal-flus b'mod partikolari għal dawk li jħallsu tard, filwaqt li l-piż jinġarr mill-fornituri, li tipikament huma SMEs. Li s-sistema tal-VAT tiġi bbażata fuq il-ħlasijiet (kontabilità bbażata fuq il-ħlasijiet), sabiex il-VAT issir dovuta u titnaqqas meta jitħallas il-forniment ikun newtrali għal kulħadd f'terminu ta' fluss tal-flus. Sistema bħal din tillimita wkoll it-telf tal-VAT dovut għal insolvenza tal-klijenti.

Bħala regola, il-VAT titnaqqas billi l-VAT deduċibbli tiġi paċuta mal-VAT dovuta. Fejn dan ifisser li l-persuna taxxabbli hija intitolata għal ħlas lura, l-amministrazzjonijiet tat-taxxa għandhom approċċi differenti, għax il-ħlasijiet lura jippreżentaw xi riskju ta' frodi. Dan ir-riskju ma għandux jintuża bħala raġuni biex jiġi pospost aktar milli dovut id-dritt tat-tnaqqis.

Minbarra dan, skemi ta' rifużjoni għall-impriżi stabbiliti fi Stati Membri differenti jikkomplikaw u jdewmu t-tnaqqis attwali tal-VAT. Mekkaniżmu ta' one-stop-shop, li bih ikunu jistgħu jpaċu l-VAT tal-input li jkunu ħallsu fi Stat Membru mal-VAT dovuta hemm, ikun soluzzjoni.

M9. Liema taħseb li huma l-problemi ewlenin tad-dritt tat-tnaqqis?

M10. Liema tibdil tixtieq tara sabiex jittejbu n-newtralità u l-ġustizzja tar-regoli dwar it-tnaqqis tal-VAT tal-input?

5.1.4. Servizzi internazzjonali

Iż-żieda fl-importanza tas-servizzi internazzjonali bħala riżultat tal-globalizzazzjoni, id-deregolamentazzjoni u l-iżviluppi fit-teknoloġija tal-komunikazzjoni, għandha importanza ċara għall-VAT. Approċċi miftiehma internazzjonalment huma meħtieġa sabiex jiġu evitati t-tassazzjoni doppja jew in-nuqqas ta' tassazzjoni ta' dawn is-servizzi u qed issir ħidma importanti dwar dan fl-OECD.

Madankollu, minbarra li tiġi żgurata ċ-ċertezza legali dwar it-tassazzjoni fil-pajjiż tal-konsum, hemm kwistjonijiet li jirrigwardaw li jiġi kkontrollat jekk il-VAT tkunx applikata b'mod korrett. Dan huwa partikolarment il-każ għas-servizzi B2C fornuti elettronikament bħas-softwer jew mużika mqassma onlajn, li għaliha l-ġbir tal-VAT huwa partikolarment dipendenti fuq il-konformità volontarja ta' fornituri barra mill-UE. Huwa dubjuż kemm dan huwa aċċettabbli minn perspettiva ta' newtralità u kompetizzjoni għall-fornituri tal-UE u għall-baġits tal-Istati Membri fit-tul.

Li l-awtoritajiet tat-taxxa jiġu inkoraġġiti sabiex jikkoperaw dwar il-VAT fil-livell internazzjonali hija triq waħda li għandha tiġi esplorata. L-alternattiva, li għall-bidu tidher anqas attraenti iżda li qed tiġi kkunsidrata f'xi ġuriżdizzjonijiet barra mill-UE, bħall-Kanada, hija li jiġu mtittxija modi kif il-VAT tinġabar mill-konsumaturi privati, pereżempju billi jiġu ċċekkjati l-ħlasijiet onlajn.

Hemm ukoll tħassib dwar in-newtralità u t-trasparenza fit-trattament tal-forniment tas-servizzi fi ħdan gruppi kummerċjali internazzjonali, li jvarja skont l-istruttura magħżula (fergħa/kwartieri ġenerali jew kumpanija parent/sussidjarja) minflok skont in-natura tas-servizz.

M11. Liema huma l-problemi ewlenin fir-rigward tar-regoli preżenti tal-VAT għas-servizzi internazzjonali, f'termini ta' kompetizzjoni u newtralità tat-taxxa jew fatturi oħra?

M12. X'għandu jsir sabiex jingħelbu dawn il-problemi? Taħseb li hija meħtieġa koordinazzjoni akbar fuq il-livell internazzjonali?

5.2. Liema grad ta' armonizzazzjoni jeħtieġ is-suq uniku?

Kwalunkwe rikonsiderazzjoni tas-sistema tal-VAT trid tidentifika, min-naħa l-waħda, il-grad safejn armonizzazzjoni ulterjuri hija essenzjali sabiex jittejjeb il-funzjonament tas-suq uniku u jitnaqqsu l-ispejjeż tal-konformità għall-impriżi u, min-naħa l-oħra, il-grad ta' flessibilità meħtieġ mill-Istati Membri li huwa kompatibbli ma' dawn l-għanijiet.

5.2.1. Il-proċess legali

Il-bażi legali għall-armonizzazzjoni tal-VAT[16] titlob l-unanimità iżda ma tispeċifikax l-istrument legali li għandu jiġi użat għal dak l-għan. L-użu ta' direttivi tal-Kunsill jagħti lill-Istati Membri xi libertà fit-traspożizzjoni tal-liġi tal-VAT tal-UE fil-leġiżlazzjoni nazzjonali tagħhom, filwaqt li jqis il-partikolaritajiet legali tagħhom. Madankollu, ir-riżultat ta' sikwit huwa li l-leġiżlazzjoni tal-VAT fl-Istati Membri differenti mhix konsistenti. L-użu ta' regolamenti tal-Kunsill, minflok direttivi, jikseb armonizzazzjoni akbar li tippermetti b'mod partikolari li l-UE tevita t-tassazjoni doppja jew in-nuqqas ta' tassazzjoni jew li tistabbilixxi l-obbligi tal-VAT ta' negozji mhux stabbiliti.

Miżuri tal-UE li jimplimentaw id-Direttiva tal-VAT irid ukoll jintlaħaq qbil dwarhom b'unanimità. L-użu ta' dan il-mekkaniżmu (permezz ta' Regolament tal-Kunsill) sabiex jiġu ċċarati l-emendi l-ġodda għad-Direttiva tal-VAT malajr qabel id-dħul tagħhom fis-seħħ ma rriżultax effettiv. Ir-riżultat huwa li n-negozji ta' sikwit ma jkollhomx gwida dwar l-applikazzjoni prattika tar-regoli l-ġodda.

Soluzzjoni waħda tkun li l-Kummissjoni titħalla tadotta Deċiżjonijiet Implimentattivi bil-kunsens tal-maġġoranza tal-Istati Membri. Il-Kummissjoni għamlet din il-proposta fil-passat[17], li kienet tibdel ir-rwol tal-Kumitat tal-VAT, iżda din ma ġietx aċċettata mill-Kunsill.

Il-problema tista' tiġi indirizzata wkoll, anki jekk b'mod alternattiv imperfett, billi l-Kummissjoni tipprovdi spjegazzjonijiet, għal skopijiet ta' informazzjoni, dwar kif għandhom jiġu mifhuma l-bidliet fil-liġi tal-VAT.

Naturalment, it-traspożizzjoni mhux korretta tal-emendi għad-Direttiva tal-VAT tista' wkoll tiġi trattata permezz tat-tnedija ta' proċedimenti ta' ksur. Iżda dan mhux dejjem iwassal għal soluzzjoni bla dewmien għall-problemi prattiċi li jkunu qed jiffaċċjaw l-impriżi. It-traspożizzjoni tar-regoli l-ġodda minn qabel sew ma jidħlu fis-seħħ tista' twassal għall-evitar ta' dawn il-problemi. Wieħed jista' jikkunsidra proċess ta' simplifikazzjoni u koordinazzjoni tal-proċess ta' implimentazzjoni nazzjonali fil-livell tal-UE.

M13. Hemm xi dispożizzjonijiet tal-liġi tal-VAT tal-UE li għandhom jiġu stabbiliti f'regolament tal-Kunsill minflok f'Direttiva u, jekk iva, liema huma?

M14. Inti tal-fehma li r-regoli implimentattivi għandhom jiġu stabbiliti f'deċiżjoni tal-Kummissjoni?

M15. Jekk dan ma jistax isir, tista' tkun utli gwida dwar il-leġiżlazzjoni l-ġdida tal-UE dwar il-VAT anki jekk din ma torbotx legalment lill-Istati Membri? Tara xi żvantaġġi f'li tinħareġ gwida bħal din?

M16. B'mod aktar ġenerali, x'għandu jsir sabiex jittejjeb il-proċess leġiżlattiv, it-trasparenza tiegħu u r-rwol tal-partijiet interessati fil-proċess, mill-fażi inizjali (l-abbozzar tal-proposta) sal-fażi finali (l-implimentazzjoni nazzjonali)?

5.2.2. Id-derogi u l-abilità tal-UE sabiex tirreaġixxi malajr

L-Istati Membri jistgħu jfittxu derogi individwali sabiex jissimplifikaw il-proċedura għall-ġbir tal-VAT jew għall-prevenzjoni ta' ċerti forom ta' evażjoni jew evitar tat-taxxa permezz ta' miżuri speċifiċi maħsuba sabiex ikunu temporanji u mfassla għal sitwazzjoni domestika partikolari[18].

Ir-riżultat, madankollu, huwa taħlita ta' regoli partikolari u li jinbidlu fl-Istati Membri li żżid mal-kumplessità tas-sistema tal-VAT, partikolarment għall-impriżi li joperaw f'aktar minn Stat Membru wieħed, u jdgħajjef il-kunċett ta' kundizzjonijiet ugwali għall-impriżi tal-UE.

Minbarra dan, l-esperjenza riċenti bi skemi organizzati ta' frodi kienet li l-proċedura għall-għoti tad-derogi mhix dejjem flessibbli biżżejjed sabiex tiġi żgurata reazzjoni rapida u addattata. Li jingħataw aktar poteri lill-Kummissjoni sabiex tiddeċiedi malajr dwar derogi protettivi u temporanji sabiex tittieħed azzjoni kontra l-frodi fuq talba ġustifikata minn Stat Membru tista' tkun it-triq 'il quddiem.

M17. Iltqajt ma' diffikultajiet b'riżultat ta' derogi mogħtija lill-Istati Membri? Jekk jogħġbok iddeskrivi dawn id-diffikultajiet.

M18. Taħseb li l-proċedura kurrenti għall-għoti ta' derogi individwali hija sodisfaċenti u, jekk le, kif tista' tittejjeb?

5.2.3. Rati tal-VAT

Is-sistema 'definittiva' tal-VAT ibbażata fuq it-tassazzjoni fl-oriġini tkun titlob grad ogħla ta' armonizzazzjoni tar-rati tal-VAT meta mqabbla mas-sistema kurrenti bbażata fuq it-tassazzjoni fid-destinazzjoni li tipprovdi lill-Istati Membri b'aktar flessiblità filwaqt li jibqgħu fil-limiti stabbiliti mill-obbligi tas-suq uniku.

Kien hemm min argumenta li l-applikazzjoni tar-rata fissa tal-VAT għall-oġġetti u s-servizzi kollha tkun soluzzjoni ideali mill-aspett tal-massimizzazzjoni tal-effiċjenza ekonomika[19]. Fl-istess ħin, l-użu ta' rati mnaqqsa bħala strument ta' politika huwa ħafna drabi appoġġjat partikolarment għal raġunijiet ta' saħħa, kulturali u ambjentali sabiex jiġi pprovdut aċċess aktar faċli u aktar ugwali għall-kontenut edukattiv u kulturali u inċentivi għall-ekoinnovazzjoni u tkabbir ibbażat fuq l-għarfien u effiċjenti fl-użu tar-riżorsi[20].

Il-varjazzjoni kurrenti fir-rata standard fl-UE u r-rati mnaqqsa applikati minn xi Stati Membri ma jidhrux li jfixklu l-operat tas-suq uniku. Dan huwa l-aktar minħabba li hemm mekkaniżmi ta' korrezzjoni (skemi speċjali għal bejgħ minn distanza ta' oġġetti jew servizzi u vetturi ġodda, ara l-punt 4.2.1) fis-sistema kurrenti tal-VAT, iżda dawn iżidu mal-kumplessità tagħha b'mod sostanzjali.

It-tranżazzjonijiet transkonfinali li jinvolvu l-oġġetti u s-servizzi b'rata mnaqqsa, madankollu, joħolqu spejjeż ta' konformità u inċertezza legali għall-impriżi. Din hija problema partikolarment meta impriża ssir responsabbli għall-VAT fi Stat Membru li mhix stabbilita fih. Aktar trasparenza, b'bażi tad-dejta onlajn obbligatorja tal-oġġetti u s-servizzi b'rata mnaqqsa tista' tkun ikkunsidrata.

Minbarra dan, għad hemm inkonsistenzi fir-rati tal-VAT applikati għal prodotti jew servizzi komparabbli. Pereżempju, l-Istati Membri jistgħu japplikaw rati tal-VAT imnaqqsa għal ċerti prodotti kulturali iżda jkollhom japplikaw ir-rata standard għas-servizzi onlajn li jikkompetu magħhom bħal e-books u gazzetti. L-'Aġenda Diġitali għall-Ewropa'[21] tistipula li l-isfidi tal-konverġenza bejn l-ambjent onlajn u dak fiżiku għandhom ikunu indirizzati fir-reviżjonijiet kollha tal-politika pubblika, inklużi kwistjonijiet ta' taxxa. B'reazzjoni għal dawn id-diskriminazzjonijiet, jeżistu żewġ għażliet possibbli: jew li tinżamm ir-rata standard tal-VAT, jew li jiġu trasposti fl-ambjent diġitali r-rati mnaqqsa li jeżistu għall-oġġetti f'appoġġji tradizzjonali.

M19. Taħseb li l-istruttura kurrenti tar-rati toħloq ostakli kbar għall-funzjonament mingħajr problemi tas-suq uniku (it-tfixkil tal-kompetizzjoni), trattament mhux ugwali ta' prodotti komparabbli, partikolarment servizzi onlajn meta mqabbla ma' prodotti jew servizzi li jipprovdu kontenut simili jew twassal għal spejjeż ta' konformità għoljin għall-impriżi? Jekk iva, f'liema sitwazzjonijiet?

M20. Tippreferi li ma jkun hemm l-ebda rati mnaqqsa (jew lista qasira ħafna), li jista' jippermetti lill-Istati Membri sabiex japplikaw rata standard ta' VAT aktar baxxa? Jew tappoġġja lista tar-rati tal-VAT imnaqqsa obbligatorja u applikata b'mod uniformi fl-UE, partikolarment sabiex jiġu indirizzati objettivi speċifiċi ta' politika kif stabbilit b'mod partikolari f''Ewropa 2020'?

5.3. It-tnaqqis tal-burokrazija

5.3.1. Il-Programm ta' Azzjoni tal-Kummissjoni għat-Tnaqqis tal-Piżijiet Amministrattivi u s-simplifikazzjoni tal-obbligi tal-VAT

Wara l-approvazzjoni tal-Kunsill Ewropew fl-2007[22] tal-Programm ta' Azzjoni tal-Kummissjoni[23] sabiex jitnaqqsu l-piżijiet amministrattivi li jirriżultaw mil-leġiżlazzjoni tal-UE b'25% sal-2012, il-Kummissjoni ppreżentat pjan[24] għall-VAT, fost oqsma oħra, fl-2009.

Dan il-pjan fih 16-il miżura bħall-abolizzjoni tad-denunzja annwali mqassra tal-VAT jew listi ta' akkwisti intra-UE u t-tnaqqis tal-frekwenza tad-denunzji tal-VAT u huwa appoġġjat mill-Grupp ta' Livell Għoli tal-Partijiet Interessati Indipendenti dwar il-Piżijiet Amministrattivi, ippresjedut minn Edmund Stoiber[25]. Sitta mill-miżuri jew ġew adottati jew ġew proposti mill-Kummissjoni.

B'konsegwenza tar-regoli l-ġodda dwar fejn isir il-forniment tas-servizzi, f'opinjoni riċenti l-Grupp ta' Livell Għoli rrakkomanda miżuri addizzjonali ta' tnaqqis tal-piż.

Id-Direttiva tal-VAT tinkludi sett komuni ta' obbligi u l-Istati Membri għandhom xi libertà li jiddeċiedu kif jissodisfawhom. Dan iwassal għal taħlita ta' obbligi nazzjonali tal-VAT u, b'mod partikolari, denunzji tal-VAT li jirrikjedu tipi u volumi differenti ta' informazzjoni. Li titfassal denunzja tal-VAT standardizzata disponibbli fil-lingwi kollha, li l-impriżi jkunu jistgħu jagħżlu li jużawha iżda li l-Istati Membri kollha jkollhom jaċċettawha, ikun pass 'il quddiem lejn it-tnaqqis tal-ispejjeż tal-implimentazzjoni.

Minbarra dan, l-Istati Membri jistgħu jimponu obbligi oħra li jqisu neċessarji sabiex jiżguraw il-ġbir korrett tal-VAT u jwaqqfu l-evażjoni, mingħajr ma jkun hemm obbligu tal-UE li l-impatt tagħhom jiġi vvalutat minn qabel. L-ambitu u l-ispejjeż ta' dawn l-obbligi addizzjonali jistgħu jinstabu fl-istudju magħmul għad-DĠ Intrapriża bħala parti mill-programm Regolamentazzjoni Aħjar[26].

Approċċ aktar uniformi f'dan il-qasam żgur li jiffaċilita l-iżvilupp ta' għodod tal-IT għall-konformità mal-obbligi tal-VAT madwar l-UE u jnaqqas il-piżijiet amministrattivi għall-impriżi li joperaw f'numru ta' Stati Membri. Madankollu, li tinbidel il-prattika kurrenti fl-Istati Membri jkollu kost kemm għall-amministrazzjonijiet tat-taxxa u kif ukoll għall-impriżi, inklużi dawk li għandhom biss jikkonformaw ma' dawn l-obbligi fi Stat Membru wieħed.

Jekk mhix xierqa l-armonizzazzjoni sħiħa, id-differenzi jistgħu jiġu limitati billi jiġi definit fuq il-livell tal-UE sett ta' obbligi standardizzati tal-VAT li jistgħu jiġu imposti mill-Istati Membri. Is-sistemi tal-IT jistgħu aktar faċilment jittrattaw firxa definita minn qabel.

M21. Liema huma l-problemi ewlenin li ltqajt magħhom bir-regoli kurrenti dwar l-obbligi tal-VAT?

M22. X'għandu jsir fil-livell tal-UE sabiex jingħelbu dawn il-problemi?

M23. X'inhuma l-fehmiet tiegħek partikolarment dwar il-fattibilità u r-relevanza tal-miżuri ssuġġeriti inklużi dawk ippreżentati fil-pjan ta' tnaqqis tal-VAT (Nru 6 sa 15) u fl-opinjoni tal-Grupp ta' Livell Għoli?

5.3.2. Impriżi żgħar

Permezz tal-'Att dwar l-Impriżi ż-Żgħar għall-Ewropa'[27], l-UE adottat żewġ prinċipji ewlenin sabiex tindirizza l-ħtiġijiet tal-SMEs: tfassil tar-regoli skont il-prinċipju 'Aħseb l-Ewwel fiż-Żgħir' u għajnuna għall-SMEs sabiex jibbenefikaw aktar mill-opportunitajiet offruti mis-suq uniku. It-titjib tal-ambjent tan-negozju għall-SMEs huwa wkoll parti minn waħda mill-inizjattivi ewlenin ta' 'Ewropa 2020', 'Politika industrijali għall-era tal-globalizzazzjoni'.

L-iskema speċjali għall-impriżi ż-żgħar għandha l-mira primarja li tnaqqas il-piż amministrattiv tal-applikazzjoni tar-regoli normali tal-VAT: l-impriżi b'fatturat annwali li jaqa' taħt ċertu limitu minimu huma intitolati għall-eżenzjoni mill-VAT.

Madankollu, din l-iskema għandha numru ta' nuqqasijiet. Il-qafas legali, ibbażat l-aktar fuq meta l-Istati Membri ngħaqdu mal-UE, ħoloq differenzi fil-limiti minimi u fil-libertà li ngħatat lill-Istati Membri sabiex jistabbilixxu l-limiti minimi. Minbarra dan, il-metodu tal-kalkolu tal-limitu minimu u l-ambitu tal-iskema ma jqisux is-suq uniku: pereżempju, l-iskema ma tkoprix fornimenti magħmula fi Stati Membri oħra. Minbarra dan, ir-reġistrazzjoni għall-VAT, dikjarazzjoni tal-VAT u ħlasijiet tal-VAT huma meħtieġa għal ċertu xiri transkonfinali, partikolarment tas-servizzi.

L-Istati Membri jistgħu japplikaw skemi ssimplifikati oħra sabiex iżommu u jiġbru l-VAT, bħal skema b'rata fissa, iżda dawn huma applikati b'modi differenti u huma limitati għall-attività domestika.

Dawn l-iskemi kollha huma rispons frammentat għall-fatt li l-ispejjeż tal-konformità mal-VAT għall-impriżi ż-żgħar huma relattivament ogħla milli għall-kumpaniji l-kbar, partikolarment meta jwettqu attivitajiet ta' negozju madwar l-UE.

Skema għall-UE kollha b'limitu minimu komuni u spazju akbar għat-tnaqqis tal-ispejjeż tal-konformità madwar is-suq uniku u li b'hekk tinkoraġġixxi t-tkabbir tal-impriżi ż-żgħar għalhekk jidher li hi s-soluzzjoni ovvja.

Minbarra skemi għall-impriżi ż-żgħar, skema speċjali għall-bdiewa li għandhom diffikultà fl-applikazzjoni tar-regoli normali ġiet introdotta fis-snin sebgħin. Ir-raġuni għalfejn għandha tinżamm din l-iskema trid tiġi analizzata għaliex sistemi li jgħinu lill-impriżi ż-żgħar jistgħu jissodisfaw il-ħtiġijiet tal-bdiewa għas-simplifikazzjoni.

M24. L-iskema kurrenti ta' eżenzjoni għall-impriżi ż-żgħar għandha tiġi reveduta u x'għandhom ikunu l-elementi ewlenin tar-rivalutazzjoni?

M25. Għandhom jiġu kkunsidrati simplifikazzjoni addizzjonali u x'għandhom ikunu l-elementi ewlenin tagħhom?

M26. Taħseb li l-iskemi għall-impriżi ż-żgħar ikopru biżżejjed il-ħtiġijiet tal-bdiewa ż-żgħar?

5.3.3. Inizjattivi potenzjali oħra ta' simplifikazzjoni

5.3.3.1. Mekkaniżmu ta' one-stop-shop

Għal tranżazzjonijiet B2C suġġetti għall-VAT fi Stat Membru għajr dak li fih il-fornitur huwa stabbilit, mhux dejjem faċli li wieħed jikkonforma mar-regoli partikolari ta' dak l-Istat Membru. Hemm evidenza li l-impriżi jevitaw dawn it-tranżazzjonijiet minħabba d-diffikultajiet. F'każijiet oħra, ir-regoli huma injorati u l-VAT tinżamm fl-Istat Membru fejn il-fornitur huwa stabbilit minflok f'dak fejn il-forniment fil-fatt iseħħ.

L-iskema tal-one-stop-shop proposta mill-Kummissjoni fl-2004[28] u li għadha quddiem il-Kunsill kienet maħsuba għal każijiet bħal dawn. Il-kunċett bażiku tagħha għadu validu. Skema aktar ristretta teżisti għas-servizzi elettroniċi B2C pprovduti mill-fornituri li mhumiex tal-UE u se tiġi estiża fl-2015 għas-servizzi tat-telekomunikazzjoni u x-xandir u l-fornituri tal-UE.

Sakemm il-VAT hija bbażata fuq it-tassazzjoni fid-destinazzjoni, il-one-stop-shop huwa desiderabbli bħala miżura ta' simplifikazzjoni u jżid il-konformità u l-kummerċ transkonfinali. Ir-regolamenti tal-VAT kienu fost l-ostakli ewlenin identifikati fil-Komunikazzjoni tal-Kummissjoni dwar il-'Kummerċ Elettroniku Transkonfinali mill-Impriżi għall-Konsumaturi fl-UE'[29]. Probabbilment dan huwa saħansitra aktar relevanti llum, billi aktar minn 60 % min-nies fl-UE regolarment jużaw l-internet u 60% minn dawn jixtru oġġetti jew servizzi onlajn. Din iċ-ċifra rduppjat sa mill-2004 (meta l-proposta ġiet ippreżentata għall-ewwel darba) u tista' biss tikber fid-dawl tal-enfasi li qed tingħata lill-'Aġenda Diġitali'[30].

M27. Tara l-kunċett ta' one stop shop bħala miżura relevanti ta' simplifikazzjoni? Jekk iva, liema karatteristiċi għandu jkollu?

5.3.3.2. Nadattaw is-sistema tal-VAT għal impriżi kbar u pan-Ewropej

L-istruttura legali (holding/sussidjarji jew kwartieri ġenerali/fergħat) ta' impriżi li jwettqu attivitajiet ekonomiċi fi Stati Membri differenti għandha influwenza importanti fuq it-trattament tal-VAT ta' dawk l-attivitajiet. Pereżempju, hija taffettwa r-regoli dwar it-tranżazzjonijiet transkonfinali bejn il-partijiet differenti tal-impriża u l-kalkolu tal-VAT tal-input li tista' titnaqqas.

L-impriżi jilmentaw dwar nuqqas ta' regoli tal-VAT konsistenti u ċari addattati għall-istrutturi korporattivi eżistenti. L-awtoritajiet tat-taxxa, min-naħa l-oħra, huma mħassba dwar l-opportunitajiet għal skemi tal-evitar tal-VAT fi strutturi korporattivi kumplessi.

Li t-tranżazzjonijiet bejn kumpaniji marbuta bejniethom jew il-forniment ta' oġġetti bejn il-fergħat jitqiesu bħala 'l barra mill-iskop tal-VAT, jew li tiġi estiża l-firxa territorjali tar-ragruppamenti tal-VAT, jista' jnaqqas l-ispejjeż tal-konformità fuq numru kbir ta' tranżazzjonijiet fi ħdan l-UE. Min-naħa l-oħra, irid ikun żgurat li din l-għażla ma toħloqx vantaġġi inġusti għall-impriżi l-kbar meta mqabbla ma' dawk żgħar, jew mezzi ġodda ta' frodi jew evitar tat-taxxa.

M28. Taħseb li r-regoli kurrenti tal-VAT joħolqu diffikultajiet għat-tranżazzjonijiet transkonfinali fi ħdan kumpaniji jew fi ħdan gruppi? Kif jistgħu jiġu solvuti dawn id-diffikultajiet?

5.3.3.3. Sinerġiji ma' leġiżlazzjonijiet oħra

Sforzi sabiex il-proċeduri tad-dwana fuq l-importazzjoni jiħfiefu jridu jqisu l-VAT sabiex jiġu mmassimizzati l-benefiċċji. Il-konsistenza bejn il-liġi tal-VAT u leġiżlazzjoni oħra tat-taxxa, partikolarment id-dazji tas-sisa, tista' wkoll tissimplifika l-konformità għall-impriżi.

Il-konsultazzjoni dwar is-simplifikazzjoni tal-proċeduri tal-ġbir tal-VAT f'konnessjoni mal-ikklerjar ċentralizzat tad-dwana ġiet imnedija reċentement iżda jista' jkun hemm oqsma oħra li jistgħu jiġu kkunsidrati.

M29. F'liema oqsma tal-leġiżlazzjoni tal-VAT jenħtieġ li jiġu promossi s-sinerġiji ma' leġiżlazzjoni oħra tat-taxxa jew tad-dwana?

5.4. Sistema tal-VAT aktar soda

5.4.1. Reviżjoni tal-mod kif tinġabar il-VAT

Il-mod kif tinġabar il-VAT ftit li xejn inbidel sa minn meta din it-taxxa ġiet introdotta fl-UE; għadu jiddependi primarjament fuq self-assessment mill-kontribwent segwit minn verifiki mill-amministrazzjoni tat-taxxa.

Bħala parti mid-dibattitu li jinsab għaddej dwar l-istrateġija sabiex tiġi miġġielda l-frodi tal-VAT, li poġġa fid-dubju l-effiċjenza ta' dan il-metodu ta' ġbir, fl-2009, il-Kummissjoni nediet studju tal-vijabbiltà dwar modi kif jista' jittejjeb u jiġi ssimplifikat il-ġbir tal-VAT permezz ta' teknoloġiji ġodda u/jew intermedjarji finanzjarji.

L-erba' mudelli li ġejjin ġew esplorati b'ċerta reqqa:

- Il-konsumatur jagħti struzzjonijiet lill-bank tiegħu sabiex iħallas għall-oġġetti jew servizzi, u l-bank jaqsam il-ħlas fl-ammont taxxabbli li jitħallas lill-fornitur u l-ammont tal-VAT trasferit direttament lill-awtorità tat-taxxa. Dan il-mudell jelimina l-frodi tal-'kummerċjant nieqes' iżda jkun jitlob tibdil sostanzjali fil-mod li fih l-impriżi u l-amministrazzjonijiet tat-taxxa kollha jittrattaw il-VAT. Il-kwistjoni ta' kif għandhom jiġu trattati t-tranżazzjonijiet bi flus kontanti jew bil-karta tal-kreditu titlob aktar studju.

- Id-dejta kollha tal-fatturi tintbagħat dak il-ħin stess lil bażi tad-dejta ċentrali tal-monitoraġġ tal-VAT. L-awtoritajiet tat-taxxa jiksbu l-informazzjoni ħafna aktar malajr milli jagħmlu issa u numru ta' obbligi kurrenti tal-VAT jiġu aboliti. Ikun aktar effettiv u anqas ta' piż jekk il-fatturazzjoni elettronika tintuża għat-tranżazzjonijiet kollha B2B.

- Il-persuna taxxabbli ttella' d-dejta predefinita tat-tranżazzjoni f'format maqbul f'data warehouse sikura tal-VAT miżmuma mill-persuna taxxabbli u aċċessibbli, jew direttament jew fuq talba ta' malajr, għall-awtorità tat-taxxa. Xi Stati Membri mxew f'dik id-direzzjoni u dan ma kkawżax problemi kbar. Madankollu, il-mudell ma jwaqqafx il-frodi tal-'kummerċjant nieqes'; jekk il-kummerċjant jisparixxi, id-data warehouse tal-VAT tiegħu tisparixxi wkoll. Iżda hija tagħmilha possibbli li l-awtoritajiet jindunaw aktar malajr.

- Il-proċess tal-konformità mal-VAT u l-kontrolli interni tal-persuna taxxabbli jiġu ċċertifikati. Xi Stati Membri mxew f'dik id-direzzjoni. Dan il-mudell għandu jżid il-fiduċja bejn l-awtoritajiet tat-taxxa u l-kontribwenti; madankollu, il-proċess taċ-ċertifikazzjoni jieħu ħafna ħin u jitlob investiment sostanzjali mill-awtoritajiet tat-taxxa fir-riżorsi umani.

L-istudju[31] juri li l-erba' mudelli kollha għandhom proporzjon pożittiv tal-kost u l-benefiċċju. Madankollu, l-ispiża tal-investiment inizjali tvarja, u dan jinfluwenza kemm it-teżori nazzjonali jdumu biex jirċievu benefiċċju nett. Minbarra dan, taħlita tal-mudelli differenti tista' wkoll tkun alternattiva aktar effiċjenti.

M30. Liema minn dawn il-mudelli tidher l-aktar promettenti fil-fehma tiegħek u għaliex, jew tissuġġerixxi alternattivi oħra?

5.4.2. Il-ħarsien tal-kummerjanti bona fide kontra l-involviment potenzjali fil-frodi tal-VAT

Bosta Stati Membri introduċew miżuri nazzjonali sabiex jillimitaw it-telf tal-VAT mill-frodi tal-'kummerċjant nieqes' billi jippruvaw jirkupraw it-taxxa minn persuni taxxabbli oħra involuti fl-istess katina ta' tranżazzjonijiet. Il-Qorti Ewropea tal-Ġustizzja kkonfermat li fejn l-amministrazzjoni tat-taxxa tista' tipprova li l-klijent kien jaf jew kellu jkun jaf li x-xirja tiegħu kienet parti minn tranżazzjoni konnessa ma' evażjoni frawdolenti tal-VAT, hija tista' tirrifjuta lill-klijent id-dritt li jnaqqas il-VAT.

L-amministrazzjonijiet tat-taxxa jridu jippruvaw dan l-għarfien f'kull każ individwali. Din hija proċedura li tieħu fit-tul, tiswa ħafna u hija wkoll ikkumplikata. Minbarra dan, hija tirriskja li tħalli lil persuni taxxabbli f'pożizzjoni vulnerabbli meta jkollhom x'jaqsmu ma' fornitur ġdid. Huma jridu jwettqu kontrolli addizzjonali fuq il-konformità ta' kull fornitur. Impriżi bona fide, madankollu, jiffaċċjaw ir-riskju li d-dritt tagħhom li jnaqqsu jista' jiġi sfidat minħabba li mingħajr ma jafu jkunu trattaw ma' min kien qed iwettaq frodi.

L-ewwel mudell ippreżentat taħt il-punti 5.4.1 ineħħi l-opportunitajiet għall-frodi tal-'kummerċjant nieqes' permezz ta' mekkaniżmu obbligatorju u mifrux ta' ħlas maqsum. Mekkaniżmu fakultattiv aktar sempliċi jista' wkoll ikun ikknsidrat.

Il-mekkaniżmu fakultattiv jippermetti lill-klijenti sabiex jipproteġu rwieħhom kontra riskji bħal dawn u jiffrankalhom li jkollhom jikkontrollaw il-konformità tal-fornituri tagħhom. Il-klijent jeżerċita l-għażla billi jħallas il-VAT direttament lill-awtoritajiet tat-taxxa u l-ammont nett lill-fornitur.

Għall-awtoritajiet tat-taxxa, dan jiżgura li tinġabar it-taxxa fuq tranżazzjonijiet li huma meqjusa min-negozjanti nfushom bħala potenzjalment ta' riskju. Huma jiksbu wkoll informazzjoni addizzjonali u jiġu mwissija b'xejriet ġodda fil-frodi.

Madankollu, din l-opinjoni jista' jkollha impatt mhux mixtieq fuq ir-relazzjoni bejn il-fornitur u l-klijent u għalhekk fuq l-attivitajiet kummerċjali in ġenerali. Din l-għażla jista' jkollha wkoll effett fuq il-fluss tal-flus tal-fornituri.

M31. X'inhuma l-fehmiet tiegħek dwar il-fattibilità u r-relevanza tal-ħlas maqsum fakultattiv?

5.5. Amministrar effiċjenti u modern tas-sistema tal-VAT

Fid-dawl tar-rwol kruċjali tal-kontribwenti sabiex is-sistema tal-VAT tista' taħdem, l-effiċjenza tar-relazzjoni tagħhom mal-awtoritajiet tat-taxxa se tinfluwenza ħafna l-prezz biex tiġi amministrata s-sistema għaż-żewġ partijiet. Din ir-relazzjoni hija ddeterminata mhux biss mill-obbligi tar-rappurtar, il-ħlas jew l-awditjar iżda wkoll mill-kwalità, l-affidabilità u l-aċċessibilità tal-informazzjoni pprovduta mill-awtoritajiet tat-taxxa.

Il-kwistjonijiet tal-amministrazzjoni tat-taxxa huma primarjament ir-responsabbiltà tal-Istat Membru. Madankollu, dawn il-kwistjonijiet għandhom impatt fuq il-funzjonament tajjeb tas-suq uniku, kif ikkonfermat mir-Rapport tal-Qorti tal-Awdituri[32] dwar ir-'riżorsi proprji' tal-UE.

Il-Kummissjoni rreferiet għall-ħtieġa li ssir riflessjoni dwar dawn il-kwistjonijiet fil-Komunikazzjoni tagħha ta' Diċembru 2008, Strateġija koordinata biex tissaħħaħ il-ġlieda kontra l-frodi tal-VAT fl-UE [33]. Hija ssuġġeriet li jitfassal approċċ ġdid ibbażat fuq il-konformità volontarja, il-valutazzjoni u l-monitoraġġ tar-riskju, bil-għan li jitnaqqas kemm l-involviment tal-awtoritajiet tat-taxxa kif ukoll il-piż amministrattiv fuq l-impriżi. Il-miżuri li ġejjin li jistgħu jiġu kkunsidrati mhumiex eżawrjenti:

- it-tisħiħ tad-djalogu bejn l-awtoritajiet tat-taxxa u l-partijiet interessati l-oħra, pereżempju permezz tat-twaqqif ta' forum permanenti tad-diskussjoni li jippermetti lill-awtoritajiet tat-taxxa u lir-rappreżentanti tal-impriżi fil-livell tal-UE sabiex jiskambjaw il-fehmiet tagħhom;

- il-ġbir flimkien tal-aħjar prattika fl-Istati Membri, pereżempju permezz tat-tfassil ta' linji gwida għas-simplifikazzjoni tal-prattiki amministrattivi u t-tneħħija tal-piżijiet żejda minn fuq l-impriżi;

- it-tfassil ta' politika tal-UE dwar il-konformità volontarja maħsuba għas-sistema tal-VAT tal-UE permezz ta' arranġamenti speċifiċi mal-partijiet interessati; pereżempju, permezz tal-iżvilupp tal-idea ta' 'Sħubijiet' bejn l-amministrazzjonijiet tat-taxxa u l-kontribwenti u ta' deċiżjonijiet preċedenti dwar it-trattament tat-taxxa ta' ċerti tranżazzjonijiet;

- li tingħata attenzjoni lill-kwistjonijiet tal-IT fl-implimentazzjoni tar-regoli l-ġodda tal-VAT: li jiġi definit żmien xieraq u jintlaħaq qbil dwar proċess ta' ħidma għall-adattament tas-sistemi tal-IT, kemm għall-impriżi kif ukoll għall-awtoritajiet tat-taxxa; li jiġi ffaċilitat it-trasferiment awtomatizzat tal-informazzjoni bejn il-kontribwenti u l-awtoritajiet tat-taxxa permezz ta' interoperabilità aħjar; u possibilment l-iżvilupp ta' softwer speċifiku li jkun appoġġjat fuq il-livell tal-UE u jkun disponibbli għall-Istati Membri kollha.

M32. Tappoġġja dawn is-suġġerimenti sabiex tittejjeb ir-relazzjoni bejn il-kummerċjanti u l-awtoritajiet tat-taxxa? Għandek suġġerimenti oħra?

5.6. Kwistjonijiet oħra

Dan id-dokument jippreżenta firxa ta' suġġetti għad-diskussujoni iżda dawn mhumiex eżawrjenti. L-għan huwa li jiġi mniedi dibattitu wiesa' kemm jista' jkun, sabiex din tkun opportunità li jiġu inklużi kwistjonijiet oħra.

M33. Liema kwistjonijiet oħra, minbarra dawk diġà msemmija, għandhom jiġu indirizzati meta jitqies il-futur tas-sistema tal-VAT tal-UE? Liema soluzzjonijiet tirrakkomanda?

6. AGħTI L-OPINJONI TIEGħEK

L-għan ta' din il-Green Paper huwa li tniedi u tinkoraġġixxi d-dibattitu pubbliku dwar il-futur tas-sistema tal-VAT tal-UE. Il-Kummissjoni għalhekk tistieden lill-partijiet interessati kollha sabiex iressqu l-kontribuzzjonijiet tagħhom f'rispons għall-mistoqsijiet li tqajmu f'din il-Green Paper sal-31 ta' Mejju 2011, preferibilment permezz tal-posta elettronika u f'format Word lil ’TAXUD-VAT-greenpaper@ec.europa.eu’.

Il-kontribuzzjonijiet mhux neċessarjament ikopru l-kwistjonijiet kollha li jqajjem dan id-dokument. Huma jistgħu jkunu limitati għal dawk il-kwistjonijiet li huma ta' interess għalik. Jekk jogħġbok għid b'mod ċar ma' liema kwistjonijiet huma marbuta l-kontribuzzjonijiet tiegħek u speċifikament in-numru tal-mistoqsija li tkun qed tirrispondi.

Jekk tikkontribwixxi għall-kwistjonijiet kollha mqajma f'din il-Green Paper, inkunu interessati li nkunu nafu kif inti tikklassifika l-elementi differenti skont l-importanza tagħhom.

Il-kontribuzzjonijiet se jiġu ppubblikati fuq l-internet. Huwa importanti li taqra d-dikjarazzjoni speċifika tal-privatezza dwar kif id-dejta personali tiegħek u l-kontribuzzjoni tiegħek se jiġu ttrattati fuq dan is-sit tal-internet: http://ec.europa.eu/taxation_customs/index_en.htm.

Rapport li jiġbor il-konklużjonijiet li joħorġu mill-kontribuzzjonijiet se jiġi wkoll ippubblikat fuq dak is-sit tal-internet.

Fuq il-bażi tal-konklużjonijiet li jistgħu jittieħdu minn dan id-dibattitu, u kif imħabbar fil-Programm ta' Ħidma tal-Kummissjoni għall-2011[34], il-Kummissjoni se tippreżenta sa tmiem l-2011 Komunikazzjoni li tidentifika dawk l-oqsma ta' prijorità li fihom tkun xierqa aktar azzjoni tal-UE. Inizjattivi sussegwenti li jsegwu dik il-Komunikazzjoni jkunu bbażati fuq valutazzjonijiet tal-impatt dettaljati.

[1] OECD, Consumption Tax Trends 2008, VAT/GST and excise rates, trends and administrative issues , p. 23.

[2] Taxation trends in the European Union , Edizzjoni tal-2010, Anness A, Tabelli 7 u 8.

[3] COM(2010) 2020, 3.3.2010, Ewropa 2020: strateġija għal tkabbir intelliġenti, sostenibbli u inklużiv.

[4] COM(2009) 544, 22.10.2009, Programm ta' Azzjoni għat-Tnaqqis tal-Piżijiet Amministrattivi fil-Pjanijiet tal-UE tat-Tnaqqis Settorjali u l-Azzjonijiet tal-2009 , Studji ta' kejl: http://ec.europa.eu/ enterprise/policies/better-regulation/documents/ab_studies_2009_en.htm

[5] Dokument ta' Pożizzjoni tal-20 ta' Ottubru 2009 dwar sħubija għal sistema tal-VAT ġusta u effiċjenti minn Businesseurope.

[6] Qegħdin nużaw it-terminu 'intra-UE' hawn għaliex bid-dħul fis-seħħ tat-Trattat ta' Lisbona, it-terminu 'intra-Komunitarju' kif użat komunement u ddefinit fil-leġiżlazzjoni tal-VAT, ma għandux ikompli jintuża. Is-sens jibqa' l-istess.

[7] Strateġija ġdida għas-suq uniku: għas-servizz tal-ekonomija u s-soċjetà tal-Ewropa, http://ec.europa.eu/bepa/pdf/monti_report_final_10_05_2010_en.pdf

[8] COM(2010) 608, 27.10.2010.

[9] Copenhagen Economics, Study on reduced VAT applied to goods and services in the Member States of the European Union , Rapport Finali, 21.6.2007.

[10] OECD, op. cit., p. 69.

[11] Study to quantify and analyse the VAT gap in the EU-25 Member States , imwettaq minn Reckon LLP f'isem il-Kummissjoni.

[12] Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni tat-taxxa fuq il-valur miżjud.

[13] Servizzi fornuti elettronikament ipprovduti minn pajjiżi terzi lil individwi privati fl-UE (Direttiva 2002/38/KE), provvisti ta' elettriku u gass naturali (Direttiva 2003/92/KE), forniment ta' servizzi (Direttiva 2008/8/KE).

[14] COM(2008) 109, 22.2.2008 u SEC(2008) 249, 22.2.2008.

[15] COM(2003) 234, 5.5.2003, COM (2007) 746, 28.11.2007.

[16] L-Artikolu 113 tat-Trattat dwar il-Funzjonament tal-Unjoni Ewropea (TFUE).

[17] COM(97) 325, 25.6.1997.

[18] Il-lista tad-derogi kurrenti tista' tinstab hawn: http://ec.europa.eu/taxation_customs/ taxation/vat/key_documents/table_derogations/index_en.htm

[19] Copenhagen Economics, op. cit.

[20] Ir-rapport fil-qosor dwar l-eżitu tal-konsultazzjoni pubblika 'Reviżjoni tal-leġiżlazzjoni eżistenti dwar ir-rati mnaqqsa tal-VAT' imwettqa fl-2008 huwa disponibbli hawn: http://ec.europa.eu/taxation_customs/ resources/documents/common/consultations/tax/summary_report_consultation_vat_rates_en.pdf.

[21] Il-Komunikazzjoni tal-Kummissjoni, Aġenda Diġitali għall-Ewropa , Com(2010) 245, 19.5.2010, p. 9.

[22] Konklużjonijiet tal-Presidenza tal-Kunsill Ewropew (7/8 ta' Marzu 2007), p. 10.

[23] COM(2007) 23, 21.1.2007.

[24] COM(2009) 544, 22.10.2009 u l-Anness.

[25] Opinjoni adottata fit-28.5.2009 http://ec.europa.eu/enterprise/policies/better-regulation/administrative-burdens/high-level-group/index_en.htm.

[26] http://ec.europa.eu/enterprise/policies/better-regulation/files/abst09_taxlaw_implicit.zip.

[27] COM(2008) 394, 25.6.2008.

[28] COM(2004) 728, 29.10.2004.

[29] COM(2009) 557, 22.10.2009.

[30] Op. cit.

[31] http://ec.europa.eu/taxation_customs/index_en.htm.

[32] Fil-ħidma ta' verifika tagħhom għar-Rapport Annwali 2008, il-Qorti Ewropea tal-Awdituri ħadu l-pożizzjoni li l-ġbir tad-dejta għar-rapporti għandu jsir wieħed mill-mezzi li bih tiġi żgurata l-applikazzjoni uniformi tad-Direttiva tal-VAT fl-Istati Membri kollha u t-trattament ugwali tal-kontribwenti kollha. Ara l-Artikolu 12 tar-Regolament tal-Kunsill (KE) Nru 1553/89.

[33] COM(2008) 807, 1.12.2008.

[34] COM(2010) 623, 27.10.2010, Programm ta' Ħidma tal-Kummissjoni 2011.